Cualchi letôr dal blog nus à fat savê cui siei messaçs e-mail che tal nestri post pai 25 di Avrîl l’articul publicât che si riferive ancje al prin di Mai e ae Zornade de Europe nol jere cussì clâr in cont de Fieste de Liberazion. O ringracìin pe osservazion e o pensìn che e sedi avonde juste, stant che chel toc al saltave fûr propit ai 9 di Mai dal 2011 e duncje al pontave la sô atenzion soredut sul inovâl de declarazion Schuman.
Alore o zontìn un altri articul, jessût un an indaûr, là che, magari in maniere parziâl, par vie che si cjate dongje di altris argoments, al è un riferiment avonde clâr ae impuartance de Resistence, dal antifassisim e de Liberazion in Friûl.
Il fat che chel che l’an passât al jere il sindic di Faedis cumò al sedi il conseîr regjonâl dal Pd plui votât te provincie di Udin no nus somee cussì casuâl.
O pensìn che nol sedi casuâl nancje il fat che te sô capagne eletorâl al vedi pontât la sô atenzion su lis cuistions che a tocjin la valorizazion de diversitât linguistiche e culturâl, la garanzie di dirits di fonde tant che chei linguistics, il lavôr che al è e chel che al mancje, i zovins, lis specificitâts de comunitât teritoriâl che e ten dongje il Friûl e Triest, la atenzion pe dimension europeane e duncje il refût di chê fufigne propagadistiche (e di chel refudum concetuâl) che e je la “macroregione del nord”.
Nol è casuâl parcè che a son argoments che si cjatin ancje tal document che “Un Friûl Diferent” al veve condividût cun Debora Serracchiani intun incuintri public ai 28 di Març.
Nol varès di jessi casuâl, a chest pont, che la gnove presidente de Regjon e i gnûfs conseîrs, massime chei che su chestis cuistions a àn cjapât posizion ancje daûr di solecitazions rivadis des associazions che a àn poiât il za menzonât document “Lingue proprie, fonte di autogoverno e opportunità di crescita per tutti”, a fasedin il lôr zurament ancje tes lenghis “altris” dal Friûl-VJ.
Al sarès un prin segnâl. Che si à chê di cambiâ musiche, di jessi speciâi, di jessi normâi, di jessi diferents. E di no jessi «cjacaris e distintîf».
FORME E SOSTANCE. IL “BEAU GESTE” DI SHAURLI CUN NAPOLITANO: UNE OASI TAL DESERT?
Ats simbolics, documents e «cjacaris e distintîf»
«Sâr President, benvignût in Friûl. Gospod Predsednik, dobrodošli v Furlaniji. Sehr geehrter Herr Präsident, willkommen in Friaul». Il President de Republiche Taliane al è vignût in Friûl e lu àn saludât in tancj di lôr: la int e i sorestants. Nol sarès stât mâl che cualchidune des autoritâts di chenti e ves dât il benvignût ae cjarie plui alte dal Stât ancje par furlan, par sloven e par todesc.
Al varès parût bon sei par pandi in maniere plui cjalde e plui rapresentative il bon acèt pal ospit de bande de nestre int, sei par fâi onôr ae persone e ae istituzion e mostrâ che la plui part di nô – lu confermin ancje i scandais fats in chescj ultins agns cul jutori de aministrazion regjonâl – o sin di lenghe furlane, di lenghe slovene o di lenghe todescje e cun chest o volin jessi citadins talians cun dignitât e dirits compagns di chei altris, daûr di ce che e dîs la Costituzion, a tacâ dai principis di fonde che si cjatin tai siei articui 2, 3 e 6. E ricuardâ ancje che cheste specificitât, in dì di vuê ancjemò di plui che tal passât, e je la fonde de autonomie speciâl de regjon Friûl-VJ, intant che par chest la nestre int e à vût patît a fuart la ditature fassiste ma e à ancje scombatût, cun fuarce e cun soference particolârs, pe liberazion e pe costruzion de Republiche che vuê Giorgio Napolitano al è il so president.
Magari cussì no, a Udin, a Glemone, a Dieç, a Cjargnà e a Pordenon, nissun dai sorestants al à rivât a fâ un pensament e duncje une azion di cheste fate. Par fortune, impen, a Faedis al è sucedût. Cun di fat, il sindic al à ricuardât, doprant ancje furlan e sloven, la specificitât dal so Comun (e o pensìn che se al fos stât sindic di Tarvis o Malborghet, al varès saludât ancje par todesc).
Cristiano Shaurli al à fat ancje alc di plui, sei cul so discors, coret te analisi storiche e te prospetive, sei cul fat che i à consegnât a Napolitano un document, prontât dal Comitât/Odbor/Komitaat/Comitato 482, che al ten dongje associazions e altris entitâts des minorancis linguistichis furlane, slovene e gjermaniche dal Friûl. Te sô letare vierte, il Comitât al domande l’intervent dal president, tant che “garant de Costituzion”, par che a vegnin metudis in vore ad in plen lis leçs di tutele e duncje par che a vegnin garantîts pardabon chei dirits ricognossûts in tiermin formâi de Leç fondamentâl de Republiche e di ches altris normis specifichis, cemût che a domandin ancje in Europe.
Chel di Faedis al è un at piçul, ma al devente grandonon denant dal cidinôr e de cjacaris di tancj di lôr.
In chescj dîs, par esempli, al è tornât a saltâ fûr il câs de precarietât di Onde Furlane, che e fâs un servizi public unic tal cjamp de culture e de informazion par furlan e par chest e varès di vê un jutori garantît de bande des istituzions e no lu à.
Un câs che al mostre che ancje chi nô no mancjin chei che a son dome «cjacaris e distintîf», soredut se il distintîf al è chel de acuile dal Friûl.
EURO FURLAN
eurofurlan@gmail.com
01/06/2012
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk